DA Den Europæiske Unions Tidende C 126/14

Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2005/C 126/07)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

SAMMENFATNING

RÅDETS FORORDNING (EØF) Nr. 2081/92

»SALAME CREMONA«

EF-Nr.: IT/00265/27.12.2002

BOB ( ) BGB ( X )

Skemaet er udarbejdet til oplysningsformål. Fuldstændige oplysninger, herunder om producenterne af produkter af den pågældende BOB eller BGB, findes i den fuldstændige udgave af varespecifikationen og kan fremskaffes i medlemsstaten eller hos Europa-Kommissionens tjenestegrene (1).

1. Medlemsstatens ansvarlige myndighed

Navn: Ministero delle Politiche Agricole e Forestali Adresse: Via XX Settembre, 20 — I-00187 Roma Tlf. (06) 481 99 68 Fax (06) 42 01 31 26 E-mail: qualita@politicheagricole.it

2. Sammenslutning

2.1 Navn: Consorzio tutela del Salame Cremona 2.2 Adresse: Piazza Zelioli Lanzini,1 — I-26100 Cremona Tlf.-fax 0372/59 82 51 2.3 Sammensætning: Producenter/forarbejdningsvirksomheder (x) andet ( )

3. Produktets art

Kategori 1.2.: Forarbejdede kødvarer

4. Varespecifikation

(sammenfatning af betingelserne i artikel 4, stk. 2):

4.1 Navn: »Salame Cremona«

4.2 Beskrivelse: »Salame Cremona« er en pølsevare af modnet, råt kød og har ved markedsføring følgende egenskaber

Vægt og størrelse

Vægt på modningstidspunktet: mindst 500 g

Diameter på fremstillingstidspunktet: mindst 65 mm

Længde på fremstillingstidspunktet: mindst 150 mm

Kemiske og fysiske egenskaber

Mikrobiologiske egenskaber

Indhold af mesofile bakterier: > 1 × 107 kolonidannende bakterier pr. g, overvejende lactobacillus og coccus-bakterier

Organoleptiske egenskaber

Udseende: cylinderformet med uregelmæssigheder

Konsistens: kompakt, men eftergivende

Snitbillede: skiven udviser et ensartet kompakt snitbillede, med en typisk binding mellem kød og fedt, uden synlig afgrænsning mellem disse. Der er ingen synlige senerester.

Farve: stærkt rød

Lugt: typisk, krydret.

4.3 Geografisk område: Salame Cremona fremstilles i regionerne Lombardia, Emilia Romagna, Piemonte og Veneto.

4.4 Bevis for oprindelse: De vigtigste historiske dokumenter, som klart vidner om produktets oprindelse og dets tilknytning til området, stammer helt tilbage fra 1231 og opbevares i Cremonas statsarkiv. De viser, at Cremona-området og de omliggende stater handlede med svin og svinekødsprodukter. Af en række renæssance-dokumenter i »Litterarum« og »Fragmentorum« fremgår det ikke blot klart, at salame-produktet fandtes, men også, at det spillede en vigtig rolle i det produktionsområde, som er anført i varespecifikationen. Det fremgår af rapporterne om biskop Cesare Specianos (1599-1606) visitats i nonneklostrene i området, at der »på fastefrie dage« også blev uddelt en vis mængde »salame«, som altså således indgik i den daglige kost.

Endnu i dag gør Salame Cremona sig stærkt gældende på de vigtigste fødevaremesser i Lombardiet og i Po-dalen. De foreliggende sociale og økonomiske data vidner om det store antal producenter, der forarbejder svinekød i Po-dalen; denne aktivitet har bredt sig på grund af de gode muligheder for integration med mejeri- og osteproduktion samt korndyrkning (i første række majs).

4.5 Fremstillingsmetode: Kort beskrivelse af fremstillingsprocessen: råvarerne kommer fra svin, der er født, opdrættet og slagtet i følgende regioner: Friuli-Venezia Giulia, Veneto, Lombardia, Piemonte, Emilia Romagna, Umbria, Toscana, Marche, Abruzzo, Lazio og Molise. Følgende racer kan anvendes: de traditionelle italienske racer »Large White« og »Landrace«, forædlet således som det fremgår den italienske stambog, eller afkom af orner af de samme racer; afkom af orner af racen Duroc Italiana, forædlet således som det fremgår den italienske stambog; afkom af orner af andre racer eller af krydsede racer, forudsat at de kommer fra selektions- eller krydsningsprogrammer, hvis målsætninger er forenelige med den italienske stambog for så vidt angår fremstilling af tunge svin.

Svinene føres til slagtning, når de er mellem 9 og 15 måneder gamle. Gennemsnitsvægten skal være mellem 144 og 176 kg.

Svinekød, der anvendes til fremstilling af fars, er muskelkød fra knoglerne og tværstribet og fedtmarmoreret muskelkød.

Ingredienser: Salt, krydderier, hel eller knust peber samt knust hvidløg rørt ud i farsen.

Eventuelle andre ingredienser: Ikke-mousserende hvidvin eller rødvin, sukker og/eller dekstrose og/eller fruktose og/eller laktose, gæringskultur, natrium- og/eller kaliumnitrit, ascorbinsyre og natriumascorbat.

Der er forbud mod at anvende maskinudbenet kød.

Tilberedning: Muskel- og fedtstykker renskæres for større bindevævsdele, blødt fedtvæv, lymfeknuder og større sener. Kødet hakkes på maskine (hulstørrelse 6 mm). Kødets temperatur ved hakningen skal være over 0 °C. Ansaltning finder sted under slagtning; efter hakning iblandes de øvrige ingredienser og smagsstoffer. Æltningen foregår på maskine ved undertryk eller atmosfærisk tryk gennem længere tid. Salame Cremona er stoppet i svine-, kvæg-, heste- eller fåretarme med en diameter på mindst 65 mm. Pølsen afbindes med snor, manuelt eller maskinelt. Produktet kan opbevares i lagerrum i højst én dag ved temperaturer på mellem 2 og 10 °C. Varmetørring (mellem 15 og 25 °C).

Modningen sker i lokaler med tilstrækkelig udluftning ved temperaturer på mellem 11 og 16 °C i en periode på mindst 5 uger. Modningstiden afhænger af tarmens oprindelige diameter.

Salame Cremona markedsføres stykvis, vakuum- eller gaspakket, hel, i stykker eller i skiver.

Producenter, der ønsker at fremstille BGB »Salame Cremona«, skal nøje overholde varespecifikationen, der er deponeret ved EU.

Produktion, pakning og opskæring — som udelukkende finder sted i det produktionsområde, der er omhandlet i varespecifikationens artikel 3 — sker under tilsyn fra kontrolinstansen, jf. varespecifikationens artikel 7, med henblik på at garantere sporbarhed og bevare produktets kvalitetsmæssige egenskaber uændret.

4.6 Tilknytning: Produktionen af salami er tæt knyttet til det lokale svineopdræt, der går tilbage til den romerske tid. Produktionen af Salame Cremona er nært forbundet med de lokale forhold, dvs. svineavl i tilknytning til ostefremstilling og majsdyrkning, som med tiden har fået stor udbredelse, først i Cremona og siden i Po-dalen.

Synergien mellem opdræt af malkekvæg og svin er — sammen med korndyrkning og det remherskende klima (tåget og ret vindstille) — forklaringen på de særlige egenskaber — en særlig krydret aroma, blød konsistens og god bindingsgrad — som pølsevarer opnår ved modning i dette område. Jordbundsforholdene er typiske for dette alluviale område, som i mange århundreder har været brugt til svineavl, først i form af familiebrug og siden i stadig mere professionel målestok. Produktionsområdets tågede klima, høje luftfugtighed og ringe vindstyrke medvirker til optimal modning af pølsevarer af typen »Salame Cremona«. Landskabet i produktionsområdet i Po-dalen er fladt, gennemskåret af floder og kanaler, og bevokset med især majs og græs.

Klimaet i hele produktionsområdet er ret koldt, fugtigt og tåget efterår og vinter, foråret er empereret og regnfuldt, mens sommeren er præget af relativt høje temperaturer, med ret hyppige, kortvarige og meget kraftige regnskyl. I Po-dalen og de tilstødende dale har svinet altid været det optimale husdyr, fordi det er i stand til fuldt ud at udnytte foder baseret på majs og biprodukter fra mejeriproduktionen.

Produktionsområdet har altid været ideelt til fremstilling af råvarer (majs og valle) og til forarbejdning og konservering af svinekød, særlig »Salame Cremona«, som kræver et meget fugtigt og relativt vindstille klima, der bidrager til produktets høje kvalitet.

Dette er imidlertid ikke hele forklaringen på, at Salame Cremona har så gode kvalitetsegenskaber: den lokale befolkning har også spillet en vigtig rolle ved gennem tiden at have udviklet en særlig tilberednings- og modningsteknik.

Også i vore dage fremstilles Salame Cremona ved hjælp af de traditionelle metoder, om end i kombination med moderne teknologi.

Produktets særlige egenskaber og ry bygger således fortsat på to fundamentale og uundværlige elementer, nemlig det lokale klima i forening med de faglige kundskaber, som endnu i dag er nødvendige til fremstilling af Salame Cremona.

Salame Cremona er således stadig kendt og værdsat: den udstilles traditionelt på fødevaremesser ikke blot i Po-dalen, men også ofte på de vigtigste markeder i ind- og udland.

Produktets omdømme underbygges også af, at Salame Cremona optræder på de lister over de vigtigste landbrugsfødevarer med italiensk oprindelsesbetegnelse, som er anført i de bilaterale aftaler om beskyttelse af geografiske oprindelsesbetegnelser, der blev indgået mellem Italien og andre europæiske lande i årene 1950-1970 (Tyskland, Frankrig, Østrig og Spanien).

4.7 Kontrolstrukturer:

Navn: Istituto Parma Qualità — I.P.Q. Adresse: Via Roma, 82/c — I-43013 Langhirano (PR)

4.8 Mærkning: Etiketten påføres følgende oplysninger med klar, uudslettelig skrift, trykt med større typer end al anden tekst: »Salame Cremona« og »Indicazione Geografica Protetta« (beskyttet geografisk betegnelse) og/eller forkortelsen »IGP« (»BGB«). Disse oplysninger oversættes til det sprog, der tales der hvor produktet sælges.

Der må ikke anføres andre oplysninger end de udtrykkeligt tilladte.

Dog er det tilladt at anføre person- eller virksomhedsnavne eller private mærker, forudsat at der ikke er tale om anprisning eller vildledende oplysninger.

Herudover skal etiketten være påført det EF-symbol, der er omhandlet i artikel 1 i Kommissionens forordning (EF) nr. 1276/98.

4.9 Nationale krav: —

(1) Europa-Kommissionen — Generaldirektorat Landbrug — Kvalitetspolitik for landbrugsprodukter — B-1049 Bruxelles.